भास्कर संवाददाता | सीहोर
होली की खुशियों के बीच शुक्रवार को वाहनों की अंधी रफ्तार ने अलग-अलग हुए सड़क हादसों में तीन लोगों की जान ले ली। वहीं इन हादसों में 12 लोग घायल हो गए। पुलिस ने सभी मामले दर्ज कर जांच शुरु कर दी है।
शुक्रवार की शाम करीब 5.30 बजे शीतल विहार कॉलोनी निवासी 46 वर्षीय देवेंद्र सिंह ठाकुर पुत्र अनिरुद्ध सिंह ठाकुर घर से अपनी पंचर बाइक को ठीक कराने ले जा रहा था। तभी भोपाल की ओर से तेज रफ्तार से आ रहे बाइक चालक ने उसे पीछे से जोरदार टक्कर मार दी।
टक्कर इतनी जोरदार थी कि देवेंद्र करीब 10 फीट दूर सिर के बल जाकर गिर गया। इससे वह गंभीर रूप से घायल हो गया। वहीं दूसरी बाइक पर सवार दीपक और रिंकेश भी घायल हो गए। घायलों को लोग जिला अस्पताल ले गए। यहां डॉक्टरों ने देवेंद्र को मृत घोषित कर दिया।
वहीं राहुल को गंभीर हालत होने पर भोपाल रेफर कर दिया है। घटना स्थल पर मौजूद लोगों ने बताया कि टक्कर मारने वाले युवक तेज रफ्तार से बाइक चला रहे थे।
अज्ञात वाहन ने बाइक को टक्कर मारी एक मौत, एक गंभीर
शुक्रवार की रात करीब आठ बजे बिलकिसगंज थाना क्षेत्र में दीपक विश्वकर्मा उम्र 28 साल और विजय सिंह उम्र 40 साल बाइक से अपने गांव सोहनखेड़ा जा रहे थे।
तभी ग्राम ईंटखेड़ा और सोहन खेड़ा के बीच अज्ञात वाहन ने उनकी बाइक को टक्कर मार दी जिससे दीपक विश्वकर्मा की मौके पर ही मौत हो गई। विजय को गंभीर हालत में भोपाल रेफर किया गया है।